Betogings in Ventersdorp vir eers gestaakBetogers in Ventersdorp. Foto: ANA Die betoging oor elektrisiteit in Ventersdorp in die Noordwes is Vrydag gestaak. Sello Dassie, ŉ gemeenskapsleier, het gesê die betoging het in sy doel geslaag. “Ná so baie pogings om die burgemeester te kry om die gemeenskap te kom toespreek, het dit uiteindelik gebeur. Hy het vir die mense gesê die 95:5-rekeningstelsel sal vanaf Maandag omgekeer word. Dit is al ŉ begin, ons sien uit daarna dat ander kwessies ook binnekort opgelos sal word,” het Dassie gesê. Die elektrisiteitsrekeningstelsel het tot gevolg gehad dat kliënte wat die munisipaliteit geld skuld R100 se elektrisiteit sou koop en dan net R5 se elektrisiteit sou ontvang. Die munisipaliteit het dié stelsel ingestel in ŉ poging om kliënte se skuld te vereffen. Sello het gesê die betoging is daarom vir nou afgestel. Indien die burgemeester nie sy belofte nakom nie, sal die chaos weer hervat. Kgotso Khumalo, burgemeester van die JB Marks-munisipaliteit, het belowe dat die 95:5-rekeningstelsel in Ventersdorp en Potchefstroom geskrap sal word. Hy het Vrydag inwoners toegespreek nadat hy nie Donderdag opgedaag het om met hulle te vergader nie. “Vandag het ons met die gemeenskap en sy leiers ooreengekom dat die 95:5-kredietbeheerbeleid vir ŉ tydperk van drie maande opgeskort sal word. Ons sal ook deur ŉ proses van uitgebreide openbare konsultasie oor die 95:5-stelsel gaan. Alle gemeenskapslede wat nie kan bekostig om vir elektrisiteit te betaal nie, of wat werkloos of op pensioen is, of minder as R3 200 per maand verdien, sal op ons hulpbehoewende databasis bygevoeg word,” het Khumalo gesê. “Almal wat wel kan bekostig om te betaal, insluitend sakelui en boere, moet dit doen. Indien jou rekening agterstallig is, moet kliënte na vore kom om ŉ reëling vir betaling te tref. Almal wat ŉ probleem het met hul rekeningstelsel moet ook die munisipaliteit nader sodat daar ondersoek ingestel en dit reggestel kan word.”